KIRJALLINEN KYSYMYS E-0159/02 esittäjä(t): Cristiana Muscardini (UEN) komissiolle. Po-joen suistoalueen ympäristön suojelu.



Virallinen lehti nro 172 E , 18/07/2002 s. 0157 - 0158



KIRJALLINEN KYSYMYS E-0159/02 esittäjä(t): Cristiana Muscardini (UEN) komissiolle (4. helmikuuta 2002) Aihe: Po-joen suistoalueen ympäristön suojelu Po-joen suistoalueen kansallispuiston perustamisen myötä kuviteltiin, että oli turvattu luonnon herkkä tasapaino tällä Euroopan suurimpiin kuuluvalla kosteikkoalueella, jonka merivesikanavista ja joensuun hiekkatöyräistä yli 300 lintulajia mm. flamingo, merimetso, haukka, hiirihaukka, mustajoutsen ja sinisorsa on löytänyt luonnollisen elinympäristön. Alue on jo julistettu erityissuojelualueeksi ja yhteisön tärkeänä pitämäksi alueeksi sekä tärkeäksi haikaroiden lisääntymisalueeksi. On kuitenkin pelättävissä että sen ympäristöön kohdistuu tuhoja esimerkiksi asuin- ja teollisuusrakentamisen tai kaatopaikkasuunnitelmien vuoksi tai siksi että eräs edelleen öljyä käyttävä sähkövoimala ei siirry käyttämään metaania. 1. Katsooko komissio tarpeelliseksi seurata tarkkaan alueen tilannetta edellä mainittujen uhkien vuoksi ja varmistaa yhteisön ympäristönsuojelulainsäädännön noudattamisen? 2. Voiko komissio muistuttaa paikallisviranomaisille, että alueen luokitteleminen erityissuojelualueeksi ja yhteisön tärkeänä pitämäksi alueeksi merkitsee velvollisuutta suojella sen rikkautta, joka kuuluu kaikille eurooppalaisille? Margot Wallströmin komission puolesta antama vastaus (12. maaliskuuta 2002) Komission toimivalta rajoittuu siihen, mikä sille on EY:n perustamissopimuksessa annettu. Komissio vastaa etenkin siitä, että yhteisön lainsäädäntöä sovelletaan asianmukaisesti kaikissa jäsenvaltioissa. EY:n perustamissopimuksen 211 artiklan mukaan turvatakseen yhteismarkkinoiden moitteettoman toiminnan ja kehityksen komissio huolehtii siitä, että tämän sopimuksen määräyksiä sekä toimielinten sen nojalla antamia säännöksiä ja määräyksiä noudatetaan. EY:n perustamissopimuksen valvojana komissio toteuttaa kaikki tarvittavat toimenpiteet, EY:n perustamissopimuksen 226 artiklan mukainen rikkomisesta johtuva menettely mukaan luettuna, varmistaakseen, että yhteisön lainsäädäntöä noudatetaan. Po-joen suistoalueella on useita luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY(1) nojalla nimettyjä erityisiä suojelualueita sekä alueita, joita Italia on ehdottanut yhteisön tärkeinä pitämiksi alueiksi luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY nojalla(2). Direktiivin 92/43/ETY 6 artiklassa säädetään erityisten suojelutoimien alueita sekä erityisiä suojelualueita koskevista suojeluvaatimuksista. Nämä velvoitteet koskevat kaikkia jäsenvaltioiden viranomaisia niin kansallisella, alueellisella kuin paikallisellakin tasolla. Komissio ei voi kuitenkaan arvioida parlamentin jäsenen esiin tuomia kysymyksiä, jotka koskevat yhteisön lainsäädännön mahdollista tulevaa rikkomista. Tiettyjen erityisten suojelualueiden ja erityisten suojelutoimien alueiden tilanteen tulevan kehityksen ei voida katsoa kuuluvan komission toimivaltaan sen toimiessa EY:n perustamissopimuksen valvojana. Lisäksi on korostettava, että tilanteet, joiden väitetään olevan yhteisön lainsäädännön vastaisia, on kuvattava täsmällisesti, jotta komissio voisi arvioida niitä suhteessa asiaa koskevaan yhteisön ympäristölainsäädäntöön. Näin ollen parlamentin jäsenen antamien tietojen perusteella minkäänlaista yhteisön lainsäädännön rikkomista ei voida tällä hetkellä osoittaa. Komissio voi tutkia asiaa, jos parlamentin jäsen toimittaa yksityiskohtaisempia tietoja, joiden perusteella komissio voi arvioida tilannetta suhteessa edellä mainittuihin direktiiveihin. (1) EYVL L 103, 25.4.1979. (2) EYVL L 206, 22.7.1992.